Jacob Jensen (V), 2024-01-25:
Tak for ordet, formand, og tak til forslagsstillerne for at fremsætte beslutningsforslaget, som fremhæver en vigtig problemstilling, nemlig hvordan vi også på bedste vis kan sikre dyrevelfærden for dyr under transport.
Beslutningsforslaget pålægger regeringen at arbejde for EU-regler, der for det første sikrer, at slagtedyr og dyr til opdræt maksimalt må transporteres i 8 timer, og for det andet, at de enkelte EU-lande får mulighed for nationalt at vedtage strammere regler af hensyn til dyrevelfærden.
Indtil sådanne regler er vedtaget i EU, vil beslutningsforslaget pålægge regeringen at indføre nationale regler i Danmark om, at slagtedyr og dyr til opdræt maksimalt må transporteres i 3 timer.
Jeg vil gerne starte med at slå fast, at jeg forstår forslagsstillernes intention bag forslaget, for dyr skal selvfølgelig transporteres på en ordentlig måde, der tager hensyn til dyrenes velfærd.
Med forslaget fremhæver forslagsstillerne, at de gældende EU-regler for dyretransporter er forældede, og den betragtning er jeg faktisk meget enig i.
Dyrevelfærden både kan og skal styrkes for dyretransporter.
Det har vi også pligt til at sikre, både som land med en stor fødevare- og landbrugsproduktion og også som foregangsland i forhold til dyrevelfærd.
Man kan sige, at én ting er transportens tid, men det handler også om plads og adgang til vand og foder, strøelse og mange andre elementer.
Men det her går så i første omgang på transportlængderne.
Regeringen ønsker derfor også, at den gældende transportforordning bliver revideret, og at vi desuden sikrer, at dyr til slagtning, opfedning og avl ikke transporteres unødigt i lang tid.
Derfor har jeg også gentagne gange efterspurgt, at Kommissionen reviderer den eksisterende forordning.
Jeg har derfor også set frem til det udspil til en ny transportforordning, som Kommissionen i december 2023, altså sidste år, endelig fremsatte.
Regeringen må, om end vi er enige i intentionen om at styrke dyrevelfærden under transporterne, afvise beslutningsforslaget, som det foreligger her.
Her ønsker regeringen at drøfte forslaget fra EU med Folketingets partier, også hvad angår spørgsmålet om maksimal transporttid for dyr til slagtning og opdræt.
For så vidt angår forslaget om, at regeringen skal arbejde for, at de enkelte EU-lande nationalt kan vedtage strammere regler af hensyn til dyrevelfærden, kan jeg så bemærke, at dette allerede er en mulighed i henhold til den eksisterende forordning.
Medlemsstaterne har ifølge den gældende forordning mulighed for at præcisere de af transportforordningens bestemmelser, som giver mulighed for fortolkning.
Fra dansk side har vi bl.a. benyttet den mulighed til at fastsætte krav til indvendig højde for transport af grise.
Foruden den her mulighed er det også ifølge den gældende transportforordning muligt for de enkelte EU-lande at fastsætte nationale regler for transporter, der af hensyn til dyrevelfærden er strammere end forordningen.
Det er dog en forudsætning, at transporten både påbegyndes og afsluttes i medlemsstaternes område.
Derudover skal nationale regler være understøttet af veterinærfaglig dokumentation.
Det er på den baggrund, at forslaget om at indføre et nationalt forbud mod dyretransporter på over 3 timer må afvises.
Forslaget vurderes ikke at være proportionalt, når det veterinærfaglige grundlag holdes op imod de mulige konsekvenser for erhvervet.
Et nationalt forbud vil desuden ikke begrænse de lange transporter, der finder sted uden for Danmarks grænser.
Ved at regulere internationalt kan vi nemlig sikre dyrevelfærden under transporterne for flest mulige dyr.
Som nævnt er regeringen enig med forslagsstillerne i, at den maksimale transporttid skal sænkes, og vi ønsker derfor også i de kommende forhandlinger i EU at arbejde for en maksimal transporttid for slagtedyr på 8 timer.
Hvad angår dyr til opdræt, skal den maksimale transporttid også begrænses, men fastsættelsen af transporttiden skal være veterinærfagligt vurderet og funderet.
Regeringen støtter desuden, at EU-landenes mulighed for at indføre strammere nationale regler for transporttider inden for medlemsstaternes område skal fastholdes i den kommende forordning.
Til slut vil jeg endnu en gang slå fast, at det er helt klart, at de nuværende regler for dyretransporter er forældede og derfor skal opdateres, og jeg ser derfor frem til, at vi også i fællesskab skal løfte og drøfte den sag i Folketinget forud for forhandlingerne i EU.
Tak for ordet.